**ՀԻՄՆԱՎՈՐՈՒՄ**

**«ԶԲՈՍԱՇՐՋՈՒԹՅԱՆ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԼԻՑԵՆԶԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ ՄԱՍԻՆ**

1. **Անհրաժեշտությունը**

Ներկայացվող ՀՀ օրենքների նախագծերը մշակվել են` ի կատարումն Հայաստանի Հանրապետության կառավարության 2019-2023 թվականների գործունեության միջոցառումների ծրագրի կատարումն ապահովող միջոցառումների 258․1-ին կետի։

Գործող իրավական դաշտի բարելավման անհրաժեշտությունն առաջացել է զբոսաշրջության բնագավառին բնորոշ դինամիկ զարգացման և նոր մարտահրավերների պայմաններում զբոսաշրջային գործունեության սուբյեկտների և զբոսաշրջիկների փոխադարձ իրավունքների և պարտավորությունների հստակեցման, զբոսաշրջային ծառայություններին ներկայացվող պահանջների հստակեցման և զբոսաշրջային գործունեության նկատմամբ վերահսկողության միջոցների հստակեցման իրական անհրաժեշտությունից:

Ակնկալվում է, որ առաջարկվող փոփոխությունները և լրացումները նպաստելու են քաղաքացիների սպառողական իրավունքների պաշտպանությանը, զբոսաշրջային գործունեության ծառայություններին և սուբյեկտերին ներկայացվող պահանջների հստակեցմանը, համայնքներում զբոսաշրջության զարգացմանը, համաչափ տարածքային տնտեսական զարգացմանը, մարդկային ռեսուրսների զարգացմանը, և այլն:

1. **Ընթացիկ իրավիճակը և խնդիրները**

1. Հայաստանում զբոսաշրջության զարգացման ներկա միտումների և մարտահրավերների պայմաններում անհրաժեշտ է լուծել հետևյալ խնդիրները.

1. հստակեցնել ՀՀ օրենսդրությամբ ոլորտում կարգավորման շրջանակը․
2. զբոսաշրջության բնագավառում ճշգրիտ վիճակագրական տվյալների հավաքագրման և որակյալ ուսումնասիրությունների ու վերլուծությունների իրականացման, առկա ռեսուրսների գնահատման և պետական քաղաքականության առավել արդյունավետ մշակման ու իրականացման նպատակով՝

ա) բարելավել զբոսաշրջության ոլորտի վարչական վիճակագրության վարումը՝ զբոսաշրջության ոլորտի վարչական ռեգիստրի և զբոսաշրջային ռեսուրսների գրանցամատյանների վարման մեխանիզմների ներդրմամբ,

բ) արդիականացնել և հստակեցնել զբոսաշրջության բնագավառում օգտագործվող հասկացությունները․

1. զբոսաշրջության բնագավառում պետական քաղաքականության մշակման և իրականացման գործընթացներում շահագրգիռ կողմերի և պետական-մասնավոր ոլորտի ներկայացուցիչների արդյունավետ համագործակցության ապահովման նպատակով հստակեցնել պատասխանատու մարմինների իրավասությունների, լիազորությունների և պետական վերահսկողության սահմանների շրջանակը․
2. զբոսաշրջային ծառայությունների որակի բարելավման, քաղաքացիների սպառողական իրավունքների լիարժեք պաշտպանության ապահովման նպատակով ներդնել զբոսաշրջային ծառայությունների նկատմամբ միջազգային չափանիշներին համապատասխանող կարգավորումներ և սահմանել դրանց պահպանման և արդյունավետ իրականացման համար վերահսկողական մեխանիզմներ, ինչը ենթադրում է

ա) զբոսաշրջային ծառայությունների տրամադրման պայմանների հստակեցում՝ ներառյալ զբոսաշրջային ծառայություններ մատուցող անձանց պարտադիր հաշվառման համակարգի մշակում,

բ) զբոսաշրջության ծառայությունների մատուցման պայմանագրերում ներառվող պարտադիր նվազագույն պահանջների հստակեցում և գրավոր պայմանագրերի կնքման ապահովման մեխանիզմների ներմուծում,

գ) զբոսաշրջային ծառայություններ մատուցողների նկատմամբ ներկայացվող պահանջների հստակեցում,

դ) զբոսաշրջային ծառայություններ մատուցող անձանց գործունեության նկատմամբ արդյունավետ վերահսկության և պատասխանատվության կիրառման համակարգերի հստակեցում.

1. հաշվի առնելով զբոսաշրջային ակտիվ սեզոնի ընթացքում կայանատեղերի բացակայությունը՝ ներդնել զբոսաշրջային ավտոտրանսպորտային ուղևորափոխադրողների հաշվառման համակարգ և ապահովել զբոսաշրջային ավտոտրանսպորտային ուղևորափոխադրողների համար հատուկ առանձնացված կայանատեղեր,
2. ~~դյուրացնել զբոսաշրջային ավտոբուսներով զբոսաշրջային խմբերի սահմանային անցման գործընթացը և այդպիսով նպաստել տարածաշրջանային համագործակցության զարգացմանը,~~
3. հստակեցնել զբոսաշրջային տեղեկատվական կենտրոններին ներկայացվող պահանջները:

1. **Տվյալ բնագավառում իրականացվող քաղաքականությունը**

Նշված խնդիրների լուծման համար անհրաժեշտ է վերանայել գործող իրավական դաշտը՝ հետևյալ ուղղություններով՝

1. ապահովել ամբողջական վիճակագրություն, որակյալ հետազոտություններ, ուսումնասիրություններ և վերլուծություններ` ի նպաստ պետական քաղաքականության արդյունավետ մշակման ու իրականացման,
2. ապակենտրոնացնել զբոսաշրջությունը դեպի ՀՀ մարզեր, այդ թվում նաև գյուղական համայնքներ,
3. բարելավել և զարգացնել ենթակառուցվածքները,
4. ամրապնդել և շարունակական բարձրացնել ծառայությունների որակը,
5. զարգացնել մարդկային ռեսուրսները,
6. բարելավել զբոսաշրջային կենտրոնների և զբոսաշրջային գրավչության օբյեկտների կառավարումը,
7. աջակցել զբոսաշրջության բնագավառում գործող, մասնավոր հատվածը ներկայացնող կազմակերպությունների գործունեությանը,
8. ամրապնդել և շարունակական ակտիվացնել միջազգային համագործակցությունը,
9. ձևավորել զբոսաշրջիկների և զբոսաշրջային ծառայություններ մատուցողների իրավունքների պաշտպանություն ապահովող օրենսդրություն:
10. **Կարգավորման նպատակը և բնույթը**

Ներկայացված նախագծերը վերոնշյալ խնդիրների լուծմանն ու նպատակների իրականացմանն ուղղված համալիր միջոցառումների էական մասն են կազմում և ուղղված են զբոսաշրջային արդյունաբերության մասնավոր հատվածի ներկայացուցիչների և այլ շահագրգիռ կազմակերպությունների հետ բազմաթիվ քննարկումների ընթացքում բարձրացված, ինչպես նաև գործող օրենսդրության կիրառման արդյունքում առաջացած գործնական խնդիրների լուծմանը:

Առաջարկվող փոփոխություններով և լրացումներով՝ մասնավորապես՝

1. հստակեցվել են զբոսաշրջության բնագավառում օգտագործվող հասկացությունները և սահմանվել են նոր հասկացություններ,
2. զբոսաշրջության բնագավառում ճշգրիտ վիճակագրության վարման, որակյալ հետազոտությունների և վերլուծությունների իրականացման և ոլորտի պետական քաղաքականության մշակման ու իրականացման գործընթացի արդյունավետության բարձրացման, ինչպես նաև նոր, մրցունակ զբոսաշրջային արդյունքի ձևավորման ու հայկական զբոսաշրջային արդյունքի և զբոսաշրջային շուկաների դիվերսիֆիկացման գործընթացին նպաստելու նպատակով նախատեսվել են դրույթներ ոլորտի վարչական ռեգիստրի ներդրման և զբոսաշրջային ռեսուրսների գույքագրման և գրանցամատյանի վարման վերաբերյալ,
3. քաղաքացիների սպառողական իրավունքների պաշտպանության նպատակով նախատեսվել է զբոսաշրջային փաթեթների պարտադիր ապահովագրության դրույթ,
4. զբոսաշրջային ծառայությունների որակի բարելավման, ծառայությունների նկատմամբ չափանիշների սահմանման և պահպանման, սպառողի իրավունքների լիարժեք իրականացման ապահովման և այդպիսով Հայաստանի զբոսաշրջային արդյունքի մրցունակության բարձրացման նպատակով նախատեսվել է զբոսաշրջային օպերատորների, զբոսաշրջային գործակալների, հյուրանոցային ծառայությունների, զբոսաշրջային ավտոտրանսպորտային ուղևորափոխադրողների պարտադիր և հանրային սննդի ծառայությունների կամավոր հաշվառում, զբոսավարների և ուղեկցորդների լիցենզավորում, ինչպես նաև նախատեսվել են պահանջներ զբոսաշրջային տեղեկատվական կենտրոնների նկատմամբ,
5. Զբոսաշրջության բնագավառը կարգավորող օրենսդրության պահանջների խախտումների կանխարգելման և վերացման նպատակով նախատեսվել են օրենսդրության պահանջների պահպանման նկատմամբ պետական հսկողությանը և խախտումների համար վարչական պատասխանատվության միջոցների հստակեցմանը վերաբերող դրույթներ:
6. **Նախագծի մշակման գործընթացում ներգրավված ինստիտուտները և անձինք**

Նախագիծը մշակման բոլոր փուլերում հանդիպումների միջոցով քննարկվել է զբոսաշրջային արդյունաբերությունը ներկայացնող պետական և մասնավոր հատվածների ներկայացուցիչների հետ: Հանդիպումների ընթացքում ներկայացված առաջարկությունները քննարկվել են բոլոր շահագրգիռ կողմերի, ինչպես նաև զբոսաշրջության բնագավառը կարգավորող օրենսդրության միջազգային փորձագետի հետ: Օրենքի կարգավորման ենթակա հարցերը հաշվի են առնվել նախագծում, մնացած առաջարկությունները կքննարկվեն և հաշվի կառնվեն օրենքի պահանջներից բխող այլ իրավական ակտերի նախագծերում:

Նախագծերը մշակելիս հաշվի են առնվել միջազգային, այդ թվում` եվրոպական լավագույն փորձը:

1. **Ակնկալվող արդյունքը**

Նախագծերով նախատեսվող որակյալ ուսումնասիրությունների իրականացումը, զբոսաշրջային ռեսուրսների գույքագրումն ու դրա տվյալների հիման վրա նոր մրցունակ զբոսաշրջային արդյունքների մշակումն ու խթանումը, հայկական զբոսաշրջային արդյունքի և զբոսաշրջային շուկաների դիվերսիֆիկացումը, զբոսաշրջային ծառայությունների որակի բարձրացումը, սպառողի իրավունքների իրականացման ապահովումը էապես կնպաստեն Հայաստանում զբոսաշրջության զարգացմանը, զբոսաշրջային համաշխարհային շուկայում հայկական զբոսաշրջային արդյունքի և Հայաստանի` որպես զբոսաշրջային երկրի մրցունակության բարձրացմանը: Նախագծերի ընդունումը նշանակալի ներդրում կունենա Հայաստանում տնտեսական զարգացման, Հայաստանի տարածքային համաչափ զարգացման, մարզերում և համայնքներում ենթակառուցվածքների զարգացման և եկամուտների լրացուցիչ աղբյուրների ձևավորման, հանրապետությունում զբաղվածության ավելացման խնդիրների լուծման գործում: Այն նաև լայն թափ կհաղորդի ընթացիկ զբոսաշրջային ծրագրերի բարեհաջող իրականացմանը և նոր ծրագրերի մշակմանն ու իրականացմանը:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ԷԿՈՆՈՄԻԿԱՅԻ ՆԱԽԱՐԱՐ` ՏԻԳՐԱՆ ԽԱՉԱՏՐՅԱՆ

**ԵԶՐԱԿԱՑՈՒԹՅՈՒՆ**

**«ԶԲՈՍԱՇՐՋՈՒԹՅԱՆ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԼԻՑԵՆԶԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ ՄԱՍԻՆ**

«Զբոսաշրջության մասին»,«Վարչական իրավախախտումների վերաբերյալ Հայաստանի Հանրապետության օրենսգրքում լրացումներ կատարելու մասին» և «Լիցենզավորման մասին» Հայաստանի Հանրապետության օրենքում լրացում կատարելու մասին» ՀՀ օրենքների նախագծերի փաթեթի ընդունման դեպքում պետական բյուջեում ծախսերի ավելացում կամ եկամուտների նվազեցում չի նախատեսվում:

**ՏԵՂԵԿԱՆՔ**

**«ԶԲՈՍԱՇՐՋՈՒԹՅԱՆ ՄԱՍԻՆ», «ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ԵՎ «ԼԻՑԵՆԶԱՎՈՐՄԱՆ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔՆԵՐԻ ՆԱԽԱԳԾԵՐԻ ԸՆԴՈՒՆՄԱՆ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՆԵՐԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԿԱՄ ԲԱՑԱԿԱՅՈՒԹՅԱՆ ՄԱՍԻՆ**

1. Այլ իրավական ակտերում փոփոխությունների և/կամ լրացումների անհրաժեշտությունը

Նախագծերի ընդունումը կառաջացնի հետևյալ իրավական ակտում փոփոխությունների և/կամ լրացումների անհրաժեշտություն`

* «**Հյուրանոցային ծառայություններ մատուցելու կարգն ու պայմանները սահմանելու, հյուրանոցային տնտեսության օբյեկտների որակավորման կարգերը և որակավորման ընթացակարգը հաստատելու մասին**»ՀՀ կառավարության 2014 թվականի հունիսի 10-ի N 946-Ն որոշում

Նախագծերի ընդունումը կառաջացնի նաև հետևյալ իրավական ակտերի ընդունման անհրաժեշտությունը.

* «Զբոսաշրջության ոլորտի վարչական ռեգիստրի մասին» ՀՀ կառավարության որոշում,
* «Զբոսաշրջային ռեսուրսների գրանցամատյանի, զբոսաշրջության ոլորտի վարչական ռեգիստրի վարման կարգը հաստատելու մասին» ՀՀ կառավարության որոշում,
* «Զբոսաշրջային օպերատորների և զբոսաշրջային գործակալների հաշվառման կարգը հաստատելու մասին» ՀՀ կառավարության որոշում
* «Զբոսավարների և ուղեկցորդների լիցենզավորման կարգը հաստատելու մասին» ՀՀ կառավարության որոշում
* «Հյուրանոցային ծառայությունների հաշվառման, ծառայությունների մատուցման նվազագույն պահանջները և դրանց ապահովման նկատմամբ վերահսկողության կարգը կարգը հաստատելու մասին» ՀՀ կառավարության որոշում
* «Հանրային սննդի օբյեկտների որակավորման կարգը հաստատելու մասին» ՀՀ կառավարության որոշում
* «Պաշտոնական զբոսաշրջային տեղեկատվական կենտրոնների հավատարմագրման կարգը հաստատելու մասին» ՀՀ կառավարության որոշում
* «Զբոսաշրջային ռեսուրսների գրանցամատյանի վարման կարգը հաստատելու մասին» ՀՀ կառավարության որոշում

5) մշակում և Հայաստանի Հանրապետության կառավարության հաստատմանն է ներկայացնում հյուրանոցային ծառայություններ մատուցող օբյեկտների հաշվառման և որակավորման կարգերը, ծառայությունների մատուցման նվազագույն պահանջները և դրանց ապահովման նկատմամբ վերահսկողության կարգը.

6) մշակում և Հայաստանի Հանրապետության կառավարության հաստատմանն է ներկայացնում հանրային սննդի ծառայություններ իրականացնող օբյեկտների հաշվառման կարգը, ծառայությունների մատուցման նվազագույն պահանջները և դրանց ապահովման նկատմամբ վերահսկողության կարգը.

7) մշակում և Հայաստանի Հանրապետության կառավարության հաստատմանն է ներկայացնում զբոսաշրջային օպերատորների և գործակալների հաշվառման, պարտավորությունների ապահովման համապատասխան մեխանիզմի ներդրման և դրանց նկատմամբ վերահսկողության կարգերը.

8) մշակում և Հայաստանի Հանրապետության կառավարության հաստատմանն է ներկայացնում զբոսավարների, ուղեկցորդների լիցենզավորման կարգերը.

9) մշակում և Հայաստանի Հանրապետության կառավարության հաստատմանն է ներկայացնում զբոսաշրջային տեղեկատվական կենտրոնների հավաստագրման կարգը և տարբերակման չափորոշիչները.

10) մշակում և Հայաստանի Հանրապետության կառավարության հաստատմանն է ներկայացնում զբոսաշրջության առանձին ձևերի ծառայություններ մատուցողների հաշվառման, զբոսաշրջության առանձին ձևերի կազմակերպման (բնության, արկածային, սպորտային, բժշկական) ապահովագրության կարգն ու պայմանները.

11) մշակում և Հայաստանի Հանրապետության կառավարության հաստատմանն է ներկայացնում զբոսաշրջային ավտոտրանսպորտային ուղևորափոխադրողների հաշվառման կարգը.

1. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է միջազգային պայմանագրերով ստանձնած պարտավորություններին

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՏՆՏԵՍԱԿԱՆ ԶԱՐԳԱՑՄԱՆ ԵՎ

ՆԵՐԴՐՈՒՄՆԵՐԻ ՆԱԽԱՐԱՐ` ՍՈՒՐԵՆ ԿԱՐԱՅԱՆ